ระเบียบวิธีปฏิบัติสํานักงานคณะกรรมการกํากับหลักทรัพย์และตลาดหลักทรัพย์

ว่าด้วยการรับส่งข้อมูลอิเล็กทรอนิกส์

พ.ศ. 2564

\_\_\_\_\_\_\_\_\_\_\_\_\_\_\_\_\_\_\_\_\_

 

โดยที่ข้อ 2 วรรคหนึ่ง แห่งประกาศคณะกรรมการกํากับหลักทรัพย์และตลาดหลักทรัพย์ที่ กธ. 12/2564  เรื่อง หลักเกณฑ์ เงื่อนไข และวิธีการขออนุญาตหรือแจ้งโดยวิธีการทางอิเล็กทรอนิกส์ ลงวันที่ 19 เมษายน พ.ศ. 2564  ข้อ 2 วรรคหนึ่ง แห่งประกาศคณะกรรมการกํากับตลาดทุน ที่ ทธ. 30/2564  เรื่อง หลักเกณฑ์ เงื่อนไข และวิธีการขออนุญาตหรือแจ้งโดยวิธีการทางอิเล็กทรอนิกส์ ลงวันที่ 20 เมษายนพ.ศ. 2564 และข้อ 2 วรรคหนึ่ง แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 21/2564  เรื่อง หลักเกณฑ์ เงื่อนไข และวิธีการขออนุญาตหรือแจ้งโดยวิธีการทางอิเล็กทรอนิกส์ ลงวันที่ 20 เมษายน พ.ศ. 2564  ได้มีการกําหนดให้ ในการขออนุญาตหรือแจ้งต่อสํานักงาน ให้ผู้ขออนุญาตหรือแจ้งดําเนินการโดยวิธีการทางอิเล็กทรอนิกส์ เพื่อเป็นการอํานวยความสะดวกและลดภาระ ต้นทุน และเวลา ให้แก่ผู้ส่งข้อมูล นั้น 

เพื่อปรับปรุงกระบวนการรับส่งข้อมูลอิเล็กทรอนิกส์ระหว่างผู้ส่งข้อมูลซึ่งเป็นบุคคลภายนอกกับสํานักงาน ให้สอดรับกับการเปลี่ยนแปลงของเทคโนโลยี ครอบคลุมการนําส่งข้อมูลอิเล็กทรอนิกส์จากผู้ส่งข้อมูลทุกประเภท และรองรับการลงตราประทับอิเล็กทรอนิกส์ของนิติบุคคล  รวมทั้งสามารถรักษาความปลอดภัยของข้อมูลอิเล็กทรอนิกส์โดยป้องกันมิให้บุคคลอื่นที่ไม่เกี่ยวข้องล่วงรู้ข้อมูลที่รับส่งระหว่างกัน  ตลอดจนยกระดับการพิสูจน์และยืนยันตัวตนของผู้ส่งข้อมูลต่อสํานักงานในระดับที่มีความปลอดภัยตามมาตรฐานสากล ในด้านการยืนยันตัวบุคคลที่มีสิทธิจริงและการตรวจสอบความถูกต้องตรงกันของข้อมูลอิเล็กทรอนิกส์ที่สํานักงานได้รับกับข้อมูลที่มีการนําส่ง  ซึ่งการดําเนินการดังกล่าวสํานักงานมีความจําเป็นต้องเก็บรวบรวม ใช้ หรือเปิดเผยข้อมูลส่วนบุคคลเพื่อการปฏิบัติหน้าที่ในการดําเนินภารกิจเพื่อประโยชน์สาธารณะของสํานักงานตามมาตรา 24(4) มาตรา 25 วรรคหนึ่ง (2) และมาตรา 27 แห่งพระราชบัญญัติคุ้มครองข้อมูลส่วนบุคคล พ.ศ. 2562  สํานักงานจึงออกระเบียบวิธีปฏิบัติไว้ดังต่อไปนี้


ข้อ ๑ ระเบียบวิธีปฏิบัตินี้ให้ใช้บังคับตั้งแต่วันที่ 16 ธันวาคม พ.ศ. 2564 เป็นต้นไป


ข้อ ๒ ให้ยกเลิก

(1)  ระเบียบวิธีปฏิบัติสํานักงานคณะกรรมการกํากับหลักทรัพย์และตลาดหลักทรัพย์ ว่าด้วยการรับส่งข้อมูลอิเล็กทรอนิกส์ พ.ศ. 2557 ลงวันที่ 11 กันยายน พ.ศ. 2557 

(2)  ระเบียบวิธีปฏิบัติสํานักงานคณะกรรมการกํากับหลักทรัพย์และตลาดหลักทรัพย์ ว่าด้วยการรับส่งข้อมูลอิเล็กทรอนิกส์ (ฉบับที่ 2) พ.ศ. 2560  ลงวันที่ 10 เมษายน พ.ศ. 2560 

(3)  ระเบียบวิธีปฏิบัติสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการรับส่งข้อมูลอิเล็กทรอนิกส์ (ฉบับที่ 3) พ.ศ. 2563  ลงวันที่ 17 กันยายน พ.ศ. 2563


ข้อ ๓ ในระเบียบวิธีปฏิบัตินี้

คําว่า “ข้อความ” “ข้อมูลอิเล็กทรอนิกส์” “ลายมือชื่ออิเล็กทรอนิกส์” และ “ใบรับรอง” ให้มีความหมายเช่นเดียวกับบทนิยามของคําดังกล่าวที่กําหนดไว้ในกฎหมายว่าด้วยธุรกรรมทางอิเล็กทรอนิกส์ 

คําว่า “คู่กุญแจ” (key pair) “กุญแจส่วนตัว” (private key) และ “กุญแจสาธารณะ” (public key) ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการธุรกรรมทางอิเล็กทรอนิกส์เกี่ยวกับแนวทางการจัดทําแนวนโยบาย (Certificate Policy) และแนวปฏิบัติ (Certification Practice Statement) ของผู้ให้บริการออกใบรับรองอิเล็กทรอนิกส์ (Certification Authority) ที่ออกโดยอาศัยอํานาจตามกฎหมายว่าด้วยธุรกรรมทางอิเล็กทรอนิกส์ 

“ผู้ส่งข้อมูล”  หมายความว่า  บุคคลธรรมดา นิติบุคคล หรือคณะบุคคลที่มีหน้าที่  
นําส่งข้อมูลต่อสํานักงานและได้ทําความตกลงในการนําส่งข้อมูลต่อสํานักงานในรูปของข้อมูลอิเล็กทรอนิกส์ 

“บัญชีผู้ใช้งานนิติบุคคลหรือคณะบุคคล” (company account)  หมายความว่า   บัญชีของผู้ใช้งานสําหรับนิติบุคคลหรือคณะบุคคล ที่ออกโดยสํานักงาน โดยมีวัตถุประสงค์เพื่อใช้ในการแจ้ง เปลี่ยนแปลง หรือยกเลิกรายชื่อเจ้าหน้าที่ปฏิบัติการ ผู้กําหนดเจ้าหน้าที่ปฏิบัติการ ผู้บริหารบัญชีผู้ใช้งาน และใช้เป็นตราประทับของนิติบุคคล (ถ้ามี)  รวมถึงวัตถุประสงค์อื่นตามที่กําหนดไว้ในคู่มือการใช้งาน ทั้งนี้ เพื่อประโยชน์ในการจัดการและนําส่งข้อมูลอิเล็กทรอนิกส์ต่อสํานักงาน 

“บัญชีผู้ใช้งานระบบของ ก.ล.ต.” (SEC account)  หมายความว่า  บัญชีของผู้ใช้งานสําหรับบุคคลธรรมดา ที่ออกโดยสํานักงาน เพื่อประโยชน์ในการจัดการและนําส่งข้อมูลอิเล็กทรอนิกส์ต่อสํานักงาน

 “เจ้าหน้าที่ปฏิบัติการ” (operating officer)  หมายความว่า   กรรมการ หุ้นส่วน หรือพนักงาน ที่ได้รับมอบอํานาจให้ปฏิบัติการแทนนิติบุคคลหรือคณะบุคคลผู้ส่งข้อมูลในการส่งข้อมูลอิเล็กทรอนิกส์ต่อสํานักงาน และให้รวมถึงบุคคลอื่นซึ่งเป็นผู้รับดําเนินการให้แก่นิติบุคคลหรือคณะบุคคลผู้ส่งข้อมูลเพื่อการดังกล่าวด้วย 

“ผู้กําหนดเจ้าหน้าที่ปฏิบัติการ” (designating person)  หมายความว่า   กรรมการ หุ้นส่วน หรือพนักงานที่มีตําแหน่งตั้งแต่ระดับผู้อํานวยการฝ่ายขึ้นไปหรือเทียบเท่า ซึ่งได้รับมอบหมายจากนิติบุคคลหรือคณะบุคคลผู้ส่งข้อมูลให้มีอํานาจในการแต่งตั้ง เปลี่ยนแปลง ยกเลิก และกําหนดสถานะ ตลอดจนขอบเขตอํานาจหน้าที่ของเจ้าหน้าที่ปฏิบัติการ และให้รวมถึงบุคคลอื่นที่มีตําแหน่งในระดับเดียวกับกรรมการ หุ้นส่วน หรือพนักงานข้างต้นซึ่งเป็นผู้รับดําเนินการให้แก่นิติบุคคลหรือคณะบุคคลผู้ส่งข้อมูลเพื่อการดังกล่าวด้วย

“ผู้สนับสนุนการนําส่งข้อมูล”  หมายความว่า   กรรมการ หุ้นส่วน หรือพนักงาน ที่นิติบุคคลหรือคณะบุคคลผู้ส่งข้อมูลมอบอํานาจให้จัดทําข้อมูลของนิติบุคคลหรือคณะบุคคล เพื่อเตรียมการก่อนนําส่งข้อมูลอิเล็กทรอนิกส์ให้แก่สํานักงาน เช่น จัดทํา เรียกดู หรือตรวจสอบ ข้อมูลที่เกี่ยวข้อง เป็นต้น แต่ไม่รวมถึงอํานาจในการนําส่งข้อมูลอิเล็กทรอนิกส์ต่อสํานักงาน และให้รวมถึงบุคคลอื่นซึ่งเป็นผู้รับดําเนินการให้แก่นิติบุคคลหรือคณะบุคคลผู้ส่งข้อมูลเพื่อการดังกล่าวด้วย 

“ผู้บริหารบัญชีผู้ใช้งาน” (account administrator)  หมายความว่า   กรรมการ หุ้นส่วน หรือพนักงาน ที่นิติบุคคลหรือคณะบุคคลผู้ส่งข้อมูลมอบอํานาจให้บริหารจัดการสิทธิในการจัดทําหรือเข้าถึงข้อมูลของผู้สนับสนุนการนําส่งข้อมูล แต่ไม่รวมถึงอํานาจในการนําส่งข้อมูลอิเล็กทรอนิกส์ต่อสํานักงาน และให้รวมถึงบุคคลอื่นซึ่งเป็นผู้รับดําเนินการให้แก่นิติบุคคลหรือคณะบุคคลผู้ส่งข้อมูลเพื่อการดังกล่าวด้วย

“ลายมือชื่อดิจิทัล”  หมายความว่า  ลายมือชื่ออิเล็กทรอนิกส์ชนิดหนึ่งที่สร้างขึ้นโดยการนําข้อมูลอิเล็กทรอนิกส์มาแปลงเป็นตัวเลขและใช้กับระบบคู่กุญแจ โดยนําไปคํานวณร่วมกับกุญแจส่วนตัวของผู้ลงลายมือชื่อในข้อมูลอิเล็กทรอนิกส์ ในลักษณะที่สามารถใช้กุญแจสาธารณะของผู้ลงลายมือชื่อตรวจสอบได้ว่าลายมือชื่ออิเล็กทรอนิกส์นั้นได้สร้างขึ้นโดยกุญแจส่วนตัวของผู้ลงลายมือชื่อนั้นหรือไม่ และข้อมูลอิเล็กทรอนิกส์ที่มีการลงลายมือชื่อดังกล่าวได้มีการแก้ไขเปลี่ยนแปลงภายหลังการลงลายมือชื่อหรือไม่

“ผู้ให้บริการออกใบรับรอง” (certification authority)  หมายความว่า  นิติบุคคลหรือหน่วยงานซึ่งทําหน้าที่ออกใบรับรอง เพื่อยืนยันว่าข้อมูลสําหรับใช้สร้างลายมือชื่อดิจิทัลที่กํากับมากับข้อมูลอิเล็กทรอนิกส์ซึ่งส่งมายังสํานักงานเป็นของผู้มีหน้าที่ลงนามหรือเจ้าหน้าที่ปฏิบัติการจริง 

“คู่มือการใช้งาน”  หมายความว่า  คู่มือการใช้งานสําหรับการรับส่งข้อมูลอิเล็กทรอนิกส์หรือคู่มืออื่น ๆ ที่เกี่ยวข้อง ตามข้อ 10 วรรคหนึ่ง


ข้อ ๔ ระเบียบวิธีปฏิบัตินี้ให้ใช้บังคับกับเฉพาะกรณีการรับส่งข้อมูลอิเล็กทรอนิกส์ระหว่างผู้ส่งข้อมูลกับสํานักงาน ผ่านระบบอิเล็กทรอนิกส์ที่สํานักงานได้ประกาศไว้บนเว็บไซต์ของสํานักงาน            


ข้อ ๕ การรับส่งข้อมูลอิเล็กทรอนิกส์ตามระเบียบวิธีปฏิบัตินี้  ให้เป็นไปตามหลักเกณฑ์ดังต่อไปนี้ 

(1)  การพิสูจน์และยืนยันตัวตนของบุคคลที่เกี่ยวข้องกับการจัดส่งข้อมูลอิเล็กทรอนิกส์ต่อสํานักงาน  ให้เป็นไปตามหมวด 1 

(2)  การรับส่งข้อมูลอิเล็กทรอนิกส์ต่อสํานักงาน  ให้เป็นไปตามหมวด 2 

(3)  ข้อกําหนดเพิ่มเติมกรณีผู้ส่งข้อมูลเป็นนิติบุคคลหรือคณะบุคคล  ให้เป็นไปตามหมวด 3


หมวด ๑  

การพิสูจน์และยืนยันตัวตนของบุคคลที่เกี่ยวข้องกับการจัดส่ง

ข้อมูลอิเล็กทรอนิกส์ต่อสํานักงาน

\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๖ เพื่อประโยชน์ในการนําส่งข้อมูลอิเล็กทรอนิกส์ให้แก่สํานักงาน  ให้บุคคลดังต่อไปนี้ ดําเนินการตามที่กําหนดไว้ในข้อ 7 

(1)  บุคคลธรรมดาผู้ส่งข้อมูล 

(2)  กรรมการของนิติบุคคล หรือบุคคลอื่นที่มีอํานาจหน้าที่ในลักษณะทํานองเดียวกับกรรมการของนิติบุคคล ทุกราย ในกรณีที่ผู้ส่งข้อมูลเป็นนิติบุคคลและมีกฎหมายหรือกฎลําดับรองกําหนดให้ในการนําส่งข้อมูลต่อสํานักงาน ต้องมีการลงนามเพื่อรับรองความถูกต้องของข้อมูลโดยกรรมการหรือบุคคลอื่นตามข้างต้น ทุกราย 

(3)  ผู้มีอํานาจลงนามผูกพันนิติบุคคล ในกรณีที่ผู้ส่งข้อมูลเป็นนิติบุคคลและไม่ได้มอบอํานาจให้เจ้าหน้าที่ปฏิบัติการส่งข้อมูลแทนตน  เว้นแต่เป็นกรณีตาม (2) 

(4)  บุคคลในคณะบุคคลทุกราย ในกรณีที่ผู้ส่งข้อมูลเป็นคณะบุคคล และเป็นไปตามเงื่อนไขข้อหนึ่งข้อใดดังนี้ 

       (ก) คณะบุคคลนั้นไม่ได้มอบอํานาจให้เจ้าหน้าที่ปฏิบัติการส่งข้อมูลแทนตน  

       (ข) มีกฎหมายหรือกฎลําดับรองกําหนดให้ในการนําส่งข้อมูลต่อสํานักงาน ต้องมีการลงนามโดยบุคคลในคณะบุคคลทุกราย 

(5)  เจ้าหน้าที่ปฏิบัติการ ในกรณีที่ผู้ส่งข้อมูลเป็นนิติบุคคลหรือคณะบุคคล และมอบอํานาจให้เจ้าหน้าที่ปฏิบัติการส่งข้อมูลแทนตน 

(6)  ผู้บริหารบัญชีผู้ใช้งาน (ถ้ามี)  

(7)  ผู้สนับสนุนการนําส่งข้อมูล (ถ้ามี)


ข้อ ๗ ให้บุคคลตามข้อ 6 ดําเนินการดังต่อไปนี้ 

(1)  กรณีเป็นบุคคลสัญชาติไทย  ให้บุคคลดังกล่าวยื่นคําขอสมัครใช้บริการพิสูจน์และยืนยันตัวตนผ่านระบบของผู้ให้บริการพิสูจน์และยืนยันตัวตน เพื่อขอรับบัญชีผู้ใช้งานตามที่กําหนดไว้ในคู่มือการใช้งาน  ทั้งนี้ เพื่อประโยชน์ในการจัดการหรือนําส่งข้อมูลอิเล็กทรอนิกส์ต่อสํานักงาน     

(2)  กรณีเป็นบุคคลที่มิได้มีสัญชาติไทยและเป็นบุคคลตามข้อ 6(1) (2) (3) (4) หรือ (7)  บุคคลดังกล่าวต้องยื่นคําขอลงทะเบียนบัญชีผู้ใช้งานระบบของ ก.ล.ต. ต่อสํานักงาน เพื่อประโยชน์ในการยืนยันตัวตน  รวมทั้งการจัดการและนําส่งข้อมูลอิเล็กทรอนิกส์ต่อสํานักงานด้วย


ข้อ ๘ การยื่นคําขอลงทะเบียนบัญชีผู้ใช้งานระบบของ ก.ล.ต. ต่อสํานักงานตามข้อ 7(2)  ให้เป็นไปตามขั้นตอนและวิธีการที่ระบุในคู่มือสําหรับประชาชน โดยสํานักงานจะพิจารณาคําขอให้แล้วเสร็จภายใน 3 วันทําการนับแต่วันที่สํานักงานได้รับคําขอ พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชน  

ในกรณีที่ผู้ลงทะเบียนตามวรรคหนึ่ง ประสงค์จะขอยกเลิกบัญชีผู้ใช้งานระบบของ ก.ล.ต.  ให้แจ้งการยกเลิกพร้อมทั้งเอกสารหลักฐานประกอบการแจ้งต่อสํานักงาน ตามขั้นตอนและวิธีการที่ระบุในคู่มือสําหรับประชาชน

ให้นําความในวรรคหนึ่งมาใช้บังคับกับกรณีที่ผู้ลงทะเบียนตามวรรคหนึ่ง ประสงค์จะขอเปลี่ยนแปลงข้อมูลเกี่ยวกับบัญชีผู้ใช้งานระบบของ ก.ล.ต. ที่ได้เคยแจ้งไว้ต่อสํานักงาน โดยอนุโลม


ข้อ ๙ เพื่อประโยชน์ในการพิสูจน์และยืนยันตัวตนของบุคคลตามข้อ 6  ให้บุคคลดังกล่าวกรอกข้อมูลในแบบคําขอสมัครใช้บริการพิสูจน์และยืนยันตัวตนผ่านระบบของผู้ให้บริการพิสูจน์และยืนยันตัวตนตามข้อ 7(1) และแบบคําขอลงทะเบียนบัญชีผู้ใช้งานระบบของ ก.ล.ต. ตามข้อ 7(2) แล้วแต่กรณี ให้ครบถ้วน


หมวด ๒  

การรับส่งข้อมูลอิเล็กทรอนิกส์ต่อสํานักงาน

\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๑๐ สํานักงานจะจัดให้มีคู่มือการใช้งานสําหรับการรับส่งข้อมูลอิเล็กทรอนิกส์หรือคู่มืออื่น ๆ ที่เกี่ยวข้องไว้บนเว็บไซต์ของสํานักงาน 

ให้บุคคลหรือคณะบุคคลที่ประสงค์จะเป็นผู้ส่งข้อมูล แสดงความตกลงในการนําส่งข้อมูลผ่านระบบอิเล็กทรอนิกส์ตามที่ระบุในคู่มือการใช้งานตามวรรคหนึ่ง


ข้อ ๑๑ การส่งข้อมูลอิเล็กทรอนิกส์ต่อสํานักงานทุกครั้งต้องกระทําโดยมีการลงลายมือชื่ออิเล็กทรอนิกส์ของผู้ส่งข้อมูลหรือเจ้าหน้าที่ปฏิบัติการ แล้วแต่กรณี  ทั้งนี้ ตามประเภทและวิธีการที่ระบุในคู่มือการใช้งาน


ข้อ ๑๒ ในกรณีที่ผู้ส่งข้อมูลจะส่งข้อมูลอิเล็กทรอนิกส์ที่กํากับด้วยลายมือชื่อดิจิทัลต่อสํานักงาน ก่อนเริ่มการส่งข้อมูลอิเล็กทรอนิกส์ที่กํากับด้วยลายมือชื่อดิจิทัลต่อสํานักงาน  ให้ผู้ส่งข้อมูลจัดให้มีใบรับรองที่ออกโดยผู้ให้บริการออกใบรับรองที่น่าเชื่อถือ 

ใบรับรองตามวรรคหนึ่งต้องมีรูปแบบมาตรฐานตามที่กําหนดไว้ในคู่มือการใช้งาน


ข้อ ๑๓ ผู้ให้บริการออกใบรับรองที่น่าเชื่อถือตามข้อ 12 ต้องมีคุณสมบัติหรือรายชื่อตามที่กําหนดไว้บนเว็บไซต์ของสํานักงาน


ข้อ ๑๔ เพื่อประโยชน์ในการรักษาความปลอดภัยของการรับส่งข้อมูลอิเล็กทรอนิกส์ที่กํากับด้วยลายมือชื่อดิจิทัล ผู้ส่งข้อมูลต้องปฏิบัติตามหน้าที่และข้อผูกพันที่ผู้ให้บริการออกใบรับรองกําหนดในแนวนโยบาย (Certificate Policy: CP) และแนวปฏิบัติ (Certificate Practice Statement: CPS) ของผู้ให้บริการออกใบรับรองอย่างเคร่งครัด


ข้อ ๑๕ ให้ถือว่าสํานักงานได้รับข้อมูลอิเล็กทรอนิกส์ก็ต่อเมื่อสํานักงานได้แจ้งเป็นข้อมูลอิเล็กทรอนิกส์ด้วยข้อความว่า “สํานักงานได้รับข้อมูลอิเล็กทรอนิกส์ซึ่งเป็นไปตามข้อกําหนดทางเทคนิคแล้ว  อย่างไรก็ตาม กรณีดังกล่าวยังไม่ถือเป็นการรับรองหรือแสดงว่าสํานักงานได้ตรวจสอบแล้วถึงความครบถ้วนถูกต้องของสาระของข้อมูลอิเล็กทรอนิกส์ที่นําส่ง” หรือข้อความอื่นในทํานองเดียวกัน


ข้อ ๑๖ สํานักงานมีสิทธิปฏิเสธไม่รับข้อมูลอิเล็กทรอนิกส์ที่ได้ส่งต่อสํานักงานในกรณีดังต่อไปนี้ 

(1)  เมื่อข้อมูลทางเทคนิคบ่งชี้ว่าข้อมูลอิเล็กทรอนิกส์ที่นําส่งถูกแก้ไข เพิ่มเติมหรือเปลี่ยนแปลงภายหลังการส่ง หรือมีความผิดปกติของลายมือชื่ออิเล็กทรอนิกส์ที่กํากับข้อมูลอิเล็กทรอนิกส์ที่นําส่ง 

(2)  เมื่อพบว่าข้อมูลอิเล็กทรอนิกส์ที่ได้รับไม่เป็นไปตามข้อกําหนดทางเทคนิคที่ระบุไว้ในคู่มือการใช้งานที่ใช้บังคับอยู่ในเวลาที่ได้นําส่งข้อมูลอิเล็กทรอนิกส์นั้น 

ในกรณีที่สํานักงานปฏิเสธไม่รับข้อมูลอิเล็กทรอนิกส์ สํานักงานจะแจ้งเป็นข้อมูลอิเล็กทรอนิกส์ให้ผู้ส่งข้อมูล หรือเจ้าหน้าที่ปฏิบัติการของนิติบุคคลหรือคณะบุคคลผู้ส่งข้อมูล แล้วแต่กรณี ทราบโดยทันที


ข้อ ๑๗ ในการพิจารณาเวลาและสถานที่ในการส่งหรือรับข้อมูลอิเล็กทรอนิกส์ ให้พิจารณาตามหลักเกณฑ์ดังต่อไปนี้ 

(1)  ให้ถือว่าเวลาตามที่ปรากฏที่ระบบคอมพิวเตอร์ของสํานักงาน ณ ขณะที่ผู้ส่งข้อมูลหรือเจ้าหน้าที่ปฏิบัติการของนิติบุคคลหรือคณะบุคคลผู้ส่งข้อมูล แล้วแต่กรณี กดส่งข้อมูล เป็นเวลาส่ง และเวลาตามที่ปรากฏที่ระบบรับรองเวลาอิเล็กทรอนิกส์ที่น่าเชื่อถือ ณ ขณะที่สํานักงานได้รับข้อมูลเป็นเวลารับ 

(2)  ให้ถือว่าที่ทําการของสํานักงานเป็นสถานที่ที่ได้รับข้อมูล 

(3)  ในการพิจารณาสถานที่ที่ส่งข้อมูล  ให้พิจารณาดังนี้ 

       (ก)  กรณีที่ผู้ส่งข้อมูลเป็นนิติบุคคล  ให้ถือว่าที่ทําการสํานักงานใหญ่ของผู้ส่งข้อมูลเป็นสถานที่ที่ส่งข้อมูล 

       (ข) กรณีที่ผู้ส่งข้อมูลเป็นสาขาของธนาคารพาณิชย์ต่างประเทศที่ได้รับอนุญาตให้ประกอบธุรกิจธนาคารพาณิชย์ตามกฎหมายว่าด้วยธุรกิจสถาบันการเงิน  ให้ถือว่าสถานที่ทําการหลักของสาขาของธนาคารพาณิชย์ต่างประเทศในประเทศไทยเป็นสถานที่ที่ส่งข้อมูล 

       (ค) กรณีอื่นนอกเหนือจาก (ก) และ (ข)  ให้นําความในมาตรา 24 แห่งพระราชบัญญัติธุรกรรมทางอิเล็กทรอนิกส์ พ.ศ. 2544  มาใช้บังคับโดยอนุโลม


หมวด ๓  

ข้อกําหนดเพิ่มเติมกรณีผู้ส่งข้อมูลเป็นนิติบุคคลหรือคณะบุคคล

\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๑๘ ในกรณีที่ผู้ส่งข้อมูลเป็นนิติบุคคลและการทําธุรกรรมของนิติบุคคลดังกล่าวต้องประทับตราของนิติบุคคล  ให้นิติบุคคลนั้นยื่นคําขอลงทะเบียนบัญชีผู้ใช้งานนิติบุคคลหรือคณะบุคคล ต่อสํานักงานเพื่อใช้เป็นตราประทับอิเล็กทรอนิกส์ของนิติบุคคล  ทั้งนี้ ตามขั้นตอนและวิธีการที่ระบุในคู่มือสําหรับประชาชน โดยสํานักงานจะพิจารณาคําขอให้แล้วเสร็จภายใน 3 วันทําการนับแต่วันที่สํานักงานได้รับคําขอ พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชน            

ในกรณีที่นิติบุคคลผู้ส่งข้อมูลประสงค์จะยกเลิกบัญชีผู้ใช้งานนิติบุคคลหรือคณะบุคคล  ให้นิติบุคคลผู้ส่งข้อมูลแจ้งการยกเลิกพร้อมทั้งเอกสารหลักฐานประกอบการแจ้งต่อสํานักงาน ตามขั้นตอนและวิธีการที่ระบุในคู่มือสําหรับประชาชน

ให้นําความในวรรคหนึ่งมาใช้บังคับกับกรณีที่นิติบุคคลผู้ส่งข้อมูลประสงค์จะขอเปลี่ยนแปลงข้อมูลเกี่ยวกับบัญชีผู้ใช้งานนิติบุคคลหรือคณะบุคคล ที่ได้เคยแจ้งไว้ต่อสํานักงาน   
โดยอนุโลม


ข้อ ๑๙ เพื่อประโยชน์ในการปฏิบัติงานของนิติบุคคลหรือคณะบุคคลผู้ส่งข้อมูล นิติบุคคลหรือคณะบุคคลดังกล่าวอาจกําหนดให้มีผู้บริหารบัญชีผู้ใช้งาน หรือผู้สนับสนุนการนําส่งข้อมูล ก็ได้


ข้อ ๒๐ ในกรณีที่นิติบุคคลหรือคณะบุคคลผู้ส่งข้อมูล ประสงค์จะกําหนดให้มีผู้บริหารบัญชีผู้ใช้งาน  ให้นิติบุคคลหรือคณะบุคคลดังกล่าวยื่นคําขอลงทะเบียนผู้บริหารบัญชีผู้ใช้งานต่อสํานักงาน  ทั้งนี้ ตามขั้นตอนและวิธีการที่ระบุในคู่มือสําหรับประชาชน โดยสํานักงานจะพิจารณาคําขอให้แล้วเสร็จภายใน 3 วันทําการนับแต่วันที่สํานักงานได้รับคําขอ พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชน

ในกรณีที่นิติบุคคลหรือคณะบุคคลผู้ส่งข้อมูลประสงค์จะยกเลิกผู้บริหารบัญชีผู้ใช้งาน  ให้นิติบุคคลหรือคณะบุคคลผู้ส่งข้อมูลแจ้งการยกเลิก  พร้อมทั้งเอกสารหลักฐานประกอบการแจ้งต่อสํานักงาน ตามขั้นตอนและวิธีการที่ระบุในคู่มือสําหรับประชาชน 

ให้นําความในวรรคหนึ่งมาใช้บังคับกับกรณีที่นิติบุคคลหรือคณะบุคคลผู้ส่งข้อมูลประสงค์จะขอเปลี่ยนแปลงข้อมูลเกี่ยวกับผู้บริหารบัญชีผู้ใช้งาน ที่ได้เคยแจ้งไว้ต่อสํานักงาน โดยอนุโลม 

การยื่นคําขอตามวรรคหนึ่งและวรรคสาม รวมทั้งการแจ้งตามวรรคสอง  ให้ดําเนินการโดยผ่านบัญชีผู้ใช้งานนิติบุคคลหรือคณะบุคคลด้วย


ข้อ ๒๑ ในกรณีที่นิติบุคคลหรือคณะบุคคลผู้ส่งข้อมูล ประสงค์จะกําหนดให้มีผู้สนับสนุนการนําส่งข้อมูล หรือดําเนินการยกเลิกหรือเปลี่ยนแปลงข้อมูลเกี่ยวกับบุคคลดังกล่าว  ให้ผู้บริหารบัญชีผู้ใช้งานที่ลงทะเบียนกับสํานักงานแล้ว ดําเนินการตามขั้นตอนและวิธีการที่กําหนดไว้ในคู่มือการใช้งาน


ข้อ ๒๒ ในกรณีที่นิติบุคคลหรือคณะบุคคลผู้ส่งข้อมูล มอบอํานาจให้เจ้าหน้าที่ปฏิบัติการนําส่งข้อมูล  ให้นิติบุคคลหรือคณะบุคคลดังกล่าวดําเนินการดังต่อไปนี้ด้วย 

(1)  ลงทะเบียนบัญชีผู้ใช้งานนิติบุคคลหรือคณะบุคคล ต่อสํานักงาน โดยให้นําความ  
ในข้อ 18 มาใช้บังคับ โดยอนุโลม 

(2)  แจ้งรายชื่อของเจ้าหน้าที่ปฏิบัติการ รวมทั้งขอบเขตอํานาจหน้าที่ของเจ้าหน้าที่ปฏิบัติการรายดังกล่าวต่อสํานักงาน 

       ในกรณีที่นิติบุคคลหรือคณะบุคคลผู้ส่งข้อมูลประสงค์จะจัดให้มีบุคคลซึ่งทําหน้าที่เป็นผู้กําหนดเจ้าหน้าที่ปฏิบัติการ  ให้นิติบุคคลหรือคณะบุคคลดังกล่าวแจ้งรายชื่อของผู้กําหนดเจ้าหน้าที่ปฏิบัติการ  รวมทั้งขอบเขตอํานาจหน้าที่ของผู้กําหนดเจ้าหน้าที่ปฏิบัติการรายดังกล่าวต่อสํานักงาน                    

       การยกเลิกหรือเปลี่ยนแปลงขอบเขตอํานาจหน้าที่ของเจ้าหน้าที่ปฏิบัติการหรือผู้กําหนดเจ้าหน้าที่ปฏิบัติการ  ให้นิติบุคคลหรือคณะบุคคลผู้ส่งข้อมูลแจ้งข้อมูลดังกล่าวต่อสํานักงานด้วย                   

       การแจ้งข้อมูลตาม (2) วรรคหนึ่ง วรรคสอง และวรรคสาม  ให้ดําเนินการโดยผ่านบัญชีผู้ใช้งานนิติบุคคลหรือคณะบุคคลตาม (1) ด้วย  ทั้งนี้ ตามขั้นตอนและวิธีการที่ระบุในคู่มือสําหรับประชาชน 

(3)  ในการส่งข้อมูลอิเล็กทรอนิกส์ต่อสํานักงาน นิติบุคคลหรือคณะบุคคลผู้ส่งข้อมูลต้องมีมาตรการในการควบคุมดูแลให้เจ้าหน้าที่ปฏิบัติการดําเนินการส่งข้อมูลอิเล็กทรอนิกส์ต่อสํานักงานให้เป็นไปตามคู่มือการใช้งานอย่างเคร่งครัด 

(4)  ในกรณีที่เจ้าหน้าที่ปฏิบัติการจะส่งข้อมูลอิเล็กทรอนิกส์ที่กํากับด้วยลายมือชื่อดิจิทัลต่อสํานักงาน ก่อนเริ่มการส่งข้อมูลอิเล็กทรอนิกส์ดังกล่าว  ให้เจ้าหน้าที่ปฏิบัติการของผู้ส่งข้อมูลจัดให้มีใบรับรองที่ออกโดยผู้ให้บริการออกใบรับรองที่น่าเชื่อถือโดยให้นําความในข้อ 12 วรรคสอง และข้อ 13 มาใช้บังคับ โดยอนุโลม 

(5)  เพื่อประโยชน์ในการรักษาความปลอดภัยของการรับส่งข้อมูลอิเล็กทรอนิกส์ที่กํากับด้วยลายมือชื่อดิจิทัลตาม (4) ผู้ส่งข้อมูลต้องมีมาตรการในการควบคุมดูแลให้เจ้าหน้าที่ปฏิบัติการปฏิบัติตามหน้าที่และข้อผูกพันที่ผู้ให้บริการออกใบรับรองกําหนดในแนวนโยบาย (Certificate Policy: CP) และแนวปฏิบัติ (Certificate Practice Statement: CPS) ของผู้ให้บริการออกใบรับรองอย่างเคร่งครัด              

มิให้นําความในข้อ 12 วรรคหนึ่ง และข้อ 14 มาใช้บังคับกับกรณีที่นิติบุคคลหรือคณะบุคคลผู้ส่งข้อมูลมอบอํานาจให้เจ้าหน้าที่ปฏิบัติการนําส่งข้อมูล


หมวด ๔  

การใช้บังคับและบทเฉพาะกาล

\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๒๓ ในกรณีที่นิติบุคคลหรือคณะบุคคลผู้ส่งข้อมูลประสงค์จะยื่นคําขอลงทะเบียนหรือเปลี่ยนแปลงข้อมูลผู้บริหารบัญชีผู้ใช้งาน หรือแจ้งการยกเลิกผู้บริหารบัญชีผู้ใช้งาน ตามข้อ 20 หรือแจ้งข้อมูลตามข้อ 22 วรรคหนึ่ง (2) วรรคสี่ แล้วแต่กรณี ซึ่งต้องดําเนินการโดยผ่านบัญชีผู้ใช้งานนิติบุคคลหรือคณะบุคคล ให้นิติบุคคลหรือคณะบุคคลผู้ส่งข้อมูลดังกล่าวได้รับผ่อนผันไม่ต้องดําเนินการโดยผ่านบัญชีผู้ใช้งานนิติบุคคลหรือคณะบุคคลได้  ทั้งนี้ ภายในระยะเวลาไม่เกิน 60 วัน นับแต่วันที่ระเบียบวิธีปฏิบัตินี้ใช้บังคับ 

ในกรณีที่มีการยื่นคําขอลงทะเบียนหรือเปลี่ยนแปลงข้อมูลผู้บริหารบัญชีผู้ใช้งานก่อนครบกําหนดระยะเวลาตามวรรคหนึ่ง โดยการยื่นคําขอนั้นไม่ได้ดําเนินการโดยผ่านบัญชีผู้ใช้งานนิติบุคคลหรือคณะบุคคล และสํานักงานอยู่ในระหว่างการพิจารณาคําขอดังกล่าว สํานักงานจะพิจารณาคําขอนั้นต่อไปโดยถือเสมือนว่าได้ดําเนินการโดยผ่านบัญชีผู้ใช้งานนิติบุคคลหรือคณะบุคคลแล้ว


ข้อ ๒๔ ในกรณีที่ผู้ส่งข้อมูลได้แต่งตั้งผู้กําหนดเจ้าหน้าที่ปฏิบัติการ เจ้าหน้าที่ปฏิบัติการ ผู้บริหารบัญชีผู้ใช้งาน ผู้สนับสนุนการนําส่งข้อมูล อยู่แล้วโดยชอบในวันก่อนวันที่ระเบียบวิธีปฏิบัตินี้ใช้บังคับ  ให้การแต่งตั้งนั้นยังคงมีผลต่อไปจนกว่าผู้มีอํานาจหน้าที่จะแจ้งเปลี่ยนแปลงข้อมูลหรือยกเลิกการลงทะเบียนของบุคคลดังกล่าวต่อสํานักงานตามข้อ 20 ข้อ 21 ข้อ 22 วรรคหนึ่ง (2) วรรคสี่ หรือข้อ 23 แล้วแต่กรณี


ข้อ ๒๕ ในการดําเนินการให้มีบัญชีผู้ใช้งานตามที่กําหนดไว้ในคู่มือการใช้งานตามข้อ 7(1) หรือบัญชีผู้ใช้งานระบบของ ก.ล.ต. ตามข้อ 7(2) รวมทั้งการรับส่งข้อมูลอิเล็กทรอนิกส์ต่อสํานักงานโดยใช้บัญชีดังกล่าว ให้เริ่มดําเนินการตั้งแต่วันที่สํานักงานกําหนดเป็นต้นไป โดยสํานักงานจะแจ้งให้ผู้ที่เกี่ยวข้องทราบ  พร้อมทั้งเงื่อนไขการดําเนินการ (ถ้ามี) เป็นการทั่วไปบนเว็บไซต์ของสํานักงานด้วย

สํานักงานอาจกําหนดวันเริ่มดําเนินการตามวรรคหนึ่งโดยพิจารณาตามความพร้อมของแต่ละระบบอิเล็กทรอนิกส์ก็ได้

ในระหว่างที่สํานักงานยังมิได้มีการกําหนดวันเริ่มดําเนินการตามวรรคหนึ่งสําหรับระบบอิเล็กทรอนิกส์ใด ให้ผู้ส่งข้อมูลนําส่งข้อมูลอิเล็กทรอนิกส์ต่อสํานักงานตามระเบียบวิธีปฏิบัติสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการรับส่งข้อมูลอิเล็กทรอนิกส์ ที่ใช้บังคับอยู่ในวันก่อนวันที่ระเบียบวิธีปฏิบัตินี้ใช้บังคับ ไปพลางก่อน  ทั้งนี้ เฉพาะกรณีที่ผู้ส่งข้อมูลเป็นนิติบุคคลและการรับส่งข้อมูลนั้นได้ดําเนินการทางอิเล็กทรอนิกส์อยู่ก่อนแล้ว


ข้อ ๒๖ เมื่อสํานักงานมีการกําหนดวันเริ่มดําเนินการตามข้อ 25 วรรคหนึ่ง สําหรับระบบอิเล็กทรอนิกส์ใดแล้ว ผู้ส่งข้อมูลอาจขอผ่อนผันการดําเนินการตามข้อ 25 วรรคหนึ่ง ทั้งหมดหรือบางส่วน ต่อสํานักงานได้  ทั้งนี้ เฉพาะกรณีที่มีเหตุจําเป็นและสมควร 

สํานักงานจะพิจารณาคําขอตามวรรคหนึ่งให้แล้วเสร็จภายใน 15 วันทําการนับแต่วันที่สํานักงานได้รับคําขอ พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชน

ให้นําความในข้อ 25 วรรคสาม มาใช้บังคับกับผู้ส่งข้อมูลที่ได้รับการผ่อนผันจากสํานักงานตามวรรคสอง โดยอนุโลม 


ข้อ ๒๗ ในกรณีที่ผู้ส่งข้อมูลมีบัญชีผู้ใช้งานระบบของ ก.ล.ต. อยู่แล้วโดยชอบก่อนวันที่ระเบียบวิธีปฏิบัตินี้ใช้บังคับ  ให้บัญชีนั้นยังคงมีผลต่อไปจนกว่าจะถึงวันที่สํานักงานกําหนดตามข้อ 25 หรือวันสิ้นสุดระยะเวลาการผ่อนผันตามข้อ 26  แล้วแต่กรณี


ข้อ ๒๘ ในกรณีที่บุคคลใดยื่นคําขอลงทะเบียนหรือเปลี่ยนแปลงข้อมูลเกี่ยวกับบัญชีผู้ใช้งานระบบของ ก.ล.ต. ต่อสํานักงาน ตามระเบียบวิธีปฏิบัติสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการรับส่งข้อมูลอิเล็กทรอนิกส์ หรือแนวทางอื่นใดของสํานักงาน ที่ใช้บังคับอยู่ในวันก่อนวันที่ระเบียบวิธีปฏิบัตินี้ใช้บังคับ โดยการยื่นคําขอดังกล่าวได้ดําเนินการก่อนวันที่สํานักงานกําหนดตามข้อ 25 หรือก่อนสิ้นสุดระยะเวลาการผ่อนผันตามข้อ 26 แล้วแต่กรณี และคําขอนั้นอยู่ในระหว่างการพิจารณาของสํานักงาน  ให้การพิจารณาคําขอนั้นอยู่ภายใต้ข้อกําหนดตามระเบียบวิธีปฏิบัติหรือแนวทางดังกล่าว  ทั้งนี้ เว้นแต่ผู้ยื่นคําขอจะได้แจ้งต่อสํานักงานว่าประสงค์จะขอให้สํานักงานพิจารณาคําขอภายใต้ระเบียบวิธีปฏิบัตินี้ 

ในกรณีที่สํานักงานให้ความเห็นชอบตามคําขอลงทะเบียนตามวรรคหนึ่ง  ให้ถือว่าเป็นการให้ความเห็นชอบตามระเบียบวิธีปฏิบัตินี้แล้ว


ข้อ ๒๙ ให้บรรดาคําสั่ง และหนังสือเวียน ที่ออก หรือวางแนวปฏิบัติตามระเบียบวิธีปฏิบัติสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการรับส่งข้อมูลอิเล็กทรอนิกส์ พ.ศ. 2557 ลงวันที่ 11 กันยายน พ.ศ. 2557  ซึ่งใช้บังคับอยู่ในวันก่อนวันที่ระเบียบวิธีปฏิบัตินี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งระเบียบวิธีปฏิบัตินี้ จนกว่าจะได้มีคําสั่ง หรือหนังสือเวียนที่ออกหรือวางแนวปฏิบัติตามระเบียบวิธีปฏิบัตินี้ใช้บังคับ


ข้อ ๓๐ ในกรณีที่มีระเบียบ ข้อบังคับ ประกาศ คําสั่ง ข้อกําหนด หรือหนังสือเวียนฉบับอื่นใดอ้างอิงระเบียบวิธีปฏิบัติสํานักงานคณะกรรมการกํากับหลักทรัพย์และตลาดหลักทรัพย์ ว่าด้วยการรับส่งข้อมูลอิเล็กทรอนิกส์ พ.ศ. 2557  ลงวันที่ 11 กันยายน พ.ศ. 2557  ให้การอ้างอิงดังกล่าวหมายถึงการอ้างอิงระเบียบวิธีปฏิบัติฉบับนี้


ผู้มีอํานาจลงนาม ๑                ประกาศ  ณ  วันที่ 7 ธันวาคม พ.ศ. 2564

 

 

                                                 (นางสาวรื่นวดี  สุวรรณมงคล)

                                                                 เลขาธิการ

                         สํานักงานคณะกรรมการกํากับหลักทรัพย์และตลาดหลักทรัพย์